Vlugtelinge van VN-kantoor in Pretoria verwyderVlugtelinge is deur polisiebeamptes verwyder wat onwettig voor die VN se kantoor in Brooklyn, Pretoria, uitgekamp het (Foto: Brenda Masilela/ANA) Polisiebeamptes het Vrydag, ná talle waarskuwings, vlugtelinge verwyder wat onwettig die perseel van die Verenigde Nasies se hoëkommissariaat vir vlugtelinge (VNHKV) in Brooklyn, Pretoria, beset het. Die vlugtelinge kamp al sedert 7 Oktober uit voor die gebou, maar het Donderdag die gebou bestorm deur oor mure en hekke te spring en hulself tuisgemaak in die gange en die parkeerterrein. Dit volg ná die Pretoriase hooggeregshof Woensdag die uitlanders beveel het om die gebied binne drie dae te verlaat. Die vlugtelinge het, in afwagting op die verwydering, op die perseel self geskuif en aangevoer hulle is nie meer op die sypaadjie nie, en die hofbevel is dus nie op hulle van toepassing nie. Hulle eis om na hul eie lande teruggestuur te word, uit vrees vir xenofobiese geweld in Suid-Afrika. Brig. Mathapelo Peters, woordvoerder van die Gautengse polisie, het gesê ŉ saak van betreding is by die Brooklyn-polisiestasie aanhangig gemaak. “Ons vermoed daar is meer as 500 vlugtelinge, maar ons sal die getal later bevestig. Daar was mans, vroue en kinders en ons moes planne maak om hulle van mekaar te skei toe ons die inhegtenisnemings gedoen het, weens die weerstand wat gebied is,” het Peters verduidelik. Sy het gesê die polisie sal diegene wat onwettig in die land is, na hul land van oorsprong deporteer. “Diegene wat wettig in die land is, sal vervolg word.” Die kinders en vroue is na ŉ afsonderlike plek geneem waar die departement van maatskaplike ontwikkeling hulle sal bystaan. Muna Mireille van die Demokratiese Republiek van die Kongo, wat al 27 jaar lank in Suid-Afrika is, het gesê sy en haar kinders is tydens die klopjag van mekaar geskei. “Die beamptes het gekom en my en my kinders van mekaar geskei. Ek weet nie waar hulle is nie. Hulle het my net gegryp en gesê ek moet in die bus na my baba kyk, maar ek weet nie op watter bus om te kyk nie. Ek is nou baie verward. Ek weet nie of hierdie beamptes ons beskerm en of dit ŉ xenofobiese aanval is nie.”